भारतीय मौसम विभाग ने इस बीच अपनी कार्य पद्धति में काफी सुधार किया है और इस बार वो एक एक क्षण की पूर्व सूचना हमें दे रहा था| एक पहलू और है, जो न केवल महत्वपूर्ण है, बल्कि उसे रेखांकित किया जाना भी जरुरी है| हमारी सरकारों या हम ये कहें कि हमारे सिस्टम ने उत्तराखंड की त्रासदी  के बाद शायद मौसम विभाग की मौसम के बारे में दी जा रहीं चेतावनियों और सूचनाओं पर भरोसा करना शुरू कर दिया है| मौसम विभाग ने उत्तराखंड में भी उत्तराखंड सरकार को समय रहते चेताया था, पर उस पर ध्यान नहीं दिया गया, जिससे हजारों लोगों को अपनी जान से हाथ धोना पड़ा| हमारी पूरी प्रशासनिक व्यवस्था में एक लापरवाही और जड़ता है, जो सरकारों के पूरे कामों और व्यवहार से उजागर होती है| प्राकृतिक आपदाओं को रोका नहीं जा सकता, ये तो भगवान की मर्जी है, जैसे जुमलों की आड़ में इस महत्वपूर्ण बात को झुठलाने की कोशिश होती है कि प्रबंधन यदि सही हो तो किसी भी प्राकृतिक आपदा का सामना कम से कम जान माल के नुकसान के साथ किया जा सकता है| यह बात केवल मौसम विभाग के संबंध में ही नहीं, बल्कि केन्द्रिय गृह मंत्रालय की उन सूचनाओं के संबंध में भी सच है, जिनमें राज्यों को आतंकी हमलों के बारे में सतर्कता बरतने की चेतावनी रहती है, पर उसे राज्य सरकारें और उनके विभाग अनदेखा करके रद्दी की टोकरी में डाल देते हैं| मगर, इस बार ओड़िसा के मुख्यमंत्री, ओड़िसा सरकार के अधिकारियों की कार्य पद्धति इस बात की आशा दिलाती है कि हमारे विभिन्न विभागों के द्वारा जारी की गईं चेतावनियों पर सरकारें और अधिकारी भविष्य में चुस्ती दिखाएँगे|